
               REPUBLIKA HRVATSKA
  VUKOVARSKO-SRIJEMSKA ŽUPANIJA
               OPĆINA BOGDANOVCI
	      OPĆINSKO VIJEĆE

Klasa: 024-01/22-02/
Ur.br: 2196-8-01/02-22-01
Bogdanovci, 23. studenog 2022. godine

Na temelju članka 87. i 88. Poslovnika Općinskog vijeća Općine Bogdanovci („Službeni vjesnik“ br. 04/21), predsjednica vijeća Anamarija Savić Bajac predlaže ovaj:

Z A P I S N I K

sa 19. sjednice općinskog vijeća koja je održana 23.11.2022. godine sa početkom u 19,00 sati u zgradi Općine Bogdanovci.

NAZOČNI VIJEĆNICI:
Gelo Marijan, Andrija Krizmanić, Zvonimir Mudri, Jelena Vinaj, Mario Pavlović, Boris Grbić, Anamarija Savić Bajac, Dalibor Katić, Mirko Hardi, Zvonko Kostelnik

ODSUTNI VIJEĆNICI:  -

NAZOČNE SLUŽBENE OSOBE:
Maja Župan, Darko Ruskaj, Andrea Dikonić, Marijan Marić

GOSTI:  Željko Ergović, Tomislav Keteleš, Zdenko Pajvančić


Predsjednica općinskog vijeća pozdravila je sve prisutne, te je predlažila sljedeći dnevni red:

1. Usvajanje zapisnika s protekle sjednice općinskog vijeća Općine Bogdanovci
2. Financijsko izvješće poslovanja Općine Bogdanovci
3. Prijedlog Odluke o prolongatu okvirnog kredita preko transakcijskog računa
4. Različito

Dnevni red usvojen je JEDNOGLASNO.

Točka 1.
Predsjednica općinskog vijeća dala je zapisnik sa 18. sjednice Općinskog vijeća na raspravu, kako nije bilo primjedbi zapisnik je usvojen JEDNOGLASNO.

Točka 2.
Predsjednica vijeća izvijestila je nazočne kako je po ovoj točki izvjestitelj trebao biti načelnik, međutim 2 sata prije sjednice poslao mi je poruku da je spriječen i da neće prisustvovati sjednici vijeća, stoga moli knjigovođu gđu. Dikonić da pojasni financijsko stanje Općine Bogdanovci.
Gđa. Dikonić pročitala je financijsko izvješće koje se nalazi uz materijal za ovu sjednicu, prihode koji se očekuju do kraja ove godine, također i rashode. 
Nakon izlaganja gđe. Dikonić, predsjednica je isto dala na raspravu.
Gosp. Gelo postavlja upit da li općina očekuje još nekakve prihode osim navedenih, recimo od poreza? Gđa. Dikonić odgovara da svaki dan imamo uplate poreza na dohodak, međutim ne znamo točno koliko će nam sjesti do kraja godine, ali svakako imamo redovne uplate poreza na dohodak, također i poreza na promet nekretninama, prihode od komunalne naknade…
Gosp. Pavlović mišljenja je da na prihode od prodaje poljoprivrednog zemljišta ne trebamo računati, jer smatra da poljoprivrednici neće na vrijeme uplatiti svoje obveze iz razloga jer im nije potrebna potvrda o stanju duga s obzirom da je natječaj za zakup u tijeku, pa neće na vrijeme plaćati svoje obveze kako su to i do sada radili.
Također ga zanima ukupno dugovanje svih obaveza Općine Bogdanovci, znači svih računa i koliko se još udrugama treba isplatiti do kraja godine, jer u razgovoru s predsjednicima udruga nitko još nije dobio sva planirana sredstva, nije dovoljno samo ovo što je načelnik naveo u izvješću?
Gđa. Dikonić navodi kako ukupan dug iznosi cca. 900.000,00 kn, ali točnije stanje znat ćemo pri donošenju rebalansa za ovu godinu. Također navodi kako smo novim proračunom pokušali smanjiti određene troškove i uveli mjere uštede, gdje je to bilo moguće.
Gosp. Gelo odgovara gosp. Pavloviću kako nije uredu da se ovakva pitanja postavljaju djelatnicima JUO, jer oni nisu mjerodavni za to i možda ne smiju govoriti takve podatke,  isključivo je načelnik odgovoran za izvršavanje proračuna i on mora podnijeti financijsko izvješće koje tražimo. S obzirom da načelnik nije nazočan na sjednici, sukladno članku 26. st. 2. Poslovnika Općinskog vijeća Općine Bogdanovci može se ova točka odgoditi za iduće vijeće, na kojem će načelnik biti nazočan i pojasniti financijsko stanje općine.
Gosp. Pavlović smatra da je pročelnik dužan upozoriti načelnika ukoliko načelnik nešto ne radi po zakonu, jer načelnik ima ovlasti bez vijeća odlučivati do 70.000,00 kn, a kružni tok je koštao preko 600.000,00 kn, da naglasim da nije problem što je kružni tok napravljen i ako se mora platiti neka se plati, međutim smatra da bi se vijeće trebalo upoznati s takvim stvarima, a ne da se sve radi na svoju ruku.
Gosp. Katić navodi kako se prošli tjedan sastao odbor za proračun i financije na koji je bio pozvan i načelnik kako bih pojasnio financijsko stanje Općine, međutim načelnik se nije odazvao sastanku, kao što se ni danas nije odazvao.
Na dan održavanja odbora za proračun i financije poslao je izvješće vijećnicima vezano za upite koje smo postavili na prošlom vijeću.
Napominjem kako se odbor sazvao isključivo da se raspravi točka prolongata okvirnog kredita, da se riješi financijska situacija u općini, da djelatnici ne budu u problemu, bez obzira na ponašanje i ignoriranje vijećnika od strane načelnika gosp. Baruna. Zašto ne sjednemo za stol, takvo i takvo stanje je, toliko treba sjesti uplata, toliko imamo duga do kraja godine, nije nikakav problem, tu smo da zajedno rješavamo probleme, nikome nije cilj ne funkcioniranje općine, međutim ovakvo ponašanje nije uredu. 
Isto tako, danas su svi mještani naselja Bogdanovci u poštanske sandučiće dobili poziv za javnu tribinu u kojem stoji da se ista organizira u suradnji s Vijećem mjesnog odbora. Ja kao član Vijeća mjesnog odbora ne znam ništa o tome, nije bio nikakav sastanak prije da se dogovorimo kada će biti javna tribina, tko će sudjelovati u istoj itd. 
Također, maloprije je gđa. Dikonić spomenula da je načelnik izradio prijedlog Proračuna za iduću godinu, a na prošloj sjednici vijeća tražili smo zajednički sastanak načelnik i odbora za proračun i financije da zajednički pokušamo sastaviti proračun.
Gosp. Gelo odgovara da razumije o čemu gosp. Katić priča, međutim načelnik je zakonski predlagatelj proračuna i isti može sam izraditi, te ga do 15.11. predati vijeću na usvajanje, a onda odbor za proračun i financije kao savjetodavno tijelo i vijeće mogu predlagati izmjene i dopune prijedloga proračuna. 
Gosp. Krizmanić slaže se sa svime što je rekao gosp. Katić. Smatra da je do ove situacije dovelo podizanje ruku pojedinih vijećnika koji nisu ni znali za što glasaju i vijećnika koji su podržavali proračun u iznosu od cca. 17.000.000,00 kn, a sada smo se doveli do ozbiljno loše financijske situacije. 
Gđa. Anamarija se ne slaže s izjavom gosp. Krizmanića, smatra da svaki vijećnik pročita materijale i zna za što glasa. Međutim smeta joj ponašanje načelnika koji uporno ignorira vijeće, smeta joj što vijećnici nisu upoznati sa stvarnim financijskim stanjem općine, smeta joj jer je načelnik donio samostalno odluku o gašenju svake druge lampe, a rečeno je da će o tome izvijestiti vijeće.
Gosp. Gelo se u potpunosti slaže sa gđom. Savić Bajac, smatra da nije primjereno govoriti kako vijećnici ne znaju za šta glasaju, jer ste i Vi gosp. Krizmaniću glasali za taj isti proračun.
Gosp. Krizmanić nadalje navodi kako je za povjerenstvo za zakup poljoprivrednog zemljišta u proračunu je planirano 30.000,00 kn, a potrošeno je 150.000,00 kn?! Gosp. Gelo odgovara kako je Općina Bogdanovci administracija Ministarstva poljoprivrede i da smo mi zaduženi za provođenje natječaja, tj. povjerenstvo i da nitko nije mogao znati koliko će sastanaka biti potrebno da se donese prijedlog odluke o odabiru najpovoljnijeg ponuditelja, s obzirom da smo imali preko 300 čestica. U proračunu smo planirali 30.000,00 kn, a svakako se rebalansom planira više ukoliko je to potrebno, kao i za ostala konta svake godine do sada. 
Gosp. Pavlović navodi kako ništa nije problem, ali smatra da je načelnik morao izvijestiti vijeća kada je vidio da se na navedenoj stavci potrošili puno više sredstava od planiranog. 
Gosp. Krizmanić isto tako navodi kako smo negdje u lipnju ove godine raspravljali na vijeću o gašenju javne rasvjete kako bismo smanjili velike račune električne energije, da se na vijeću nije prihvatilo gašenje javne rasvjete nakon ponoći niti gašenje svake druge lampe, načelnik je rekao da će kontaktirati ŽUC da li je uopće moguće gasiti rasvjetu na županijskoj cesti, te da će o tome obavijestit vijeća kako bi se dalje dogovorili šta će se napraviti, međutim nedavno je svima stigla obavijest da se gasi svaka druga lampa o čemu je odlučio sam načelnik. 
Također se slaže s gosp. Gelom da se ova točka odgodi za iduće vijeća uz napomenu da načelnik obavezno bude prisutan.
Gosp. Pavlović navodi kako je radio u općini 8 godina i da nikada nije bila ovakva situacija. Bio je period kada smo tijekom nekoliko dana isplaćivali plaće, dvoje po dvoje djelatnika, kako je bilo financijskih sredstava, ali nikada nismo bili ovoliko dužni. Također predlaže da se smanje plaće načelniku i zamjeniku načelnika, radi uštede, a i možda će onda više poštivati vijeće, ako mi svi možemo doći na sjednice smatra da bi i oni trebali. 
Nakon rasprave, predsjednica vijeća predlaže da se ova točka odgodi za iduću sjednicu vijeća, uz obaveznu nazočnost načelnika gosp. Baruna. 
Prijedlog je usvojen JEDNOGLASNO.

Točka 3.
Gđa. Savić Bajac pojasnila je kako je ova točka bila na prošloj sjednici vijeća, međutim ista nije izglasana. Radi se o dozvoljenom minusu po transakcijskom računu, koji je odobren već nekoliko godina, a koristio bi se za tekuće poslovanje općine. Zatražili smo do nove sjednice od načelnika da dostaviti financijsko izvješće općine (stanje svih obaveza do kraja godine), međutim nismo dobili cjelovito izvješće. Također naglašava kako je ona dobila kao predsjednica vijeća dopis od načelnika u kojem šturo navodi koje još obaveze ima do kraja godine, te moli da se vijeće sazove do 28.11. do kada nam traje odobreni minus, za dobrobiti Općine Bogdanovci i daljnjeg poslovanja. Gosp. Gelo postavlja upit zašto se izvješće koje je vijeće dobili uz materijal za ovu sjednicu razlikuje od izvješća koje je dobila gđa. Savić Bajac. U našem izvješću ne spominje se niti kosilica, niti saniranje krovišta Doma kulture u Petrovcima. Gosp. Ruskaj odgovara kako je rok za podmirenje troškova nabave kosilice do kraja iduće godine koliko je on upoznat.
Gosp. Katić govori kako je prije par sati na službenom facebook profilu objavljeno da je Općina Bogdanovci nabavila kosilicu u vrijednosti cca. 84.000,00 kn, kako može objaviti nešto ako to još uvijek nije plaćeno i hvaliti se time, a sada raspravljamo kako je to dug općine.
Gosp. Gelo postavlja upit da li će neizglasavanje prolongata okvirnog krediti dovesti u problem poslovanje općine i isplate materijalnih prava djelatnika? Gosp. Ruskaj odgovara da mislim da hoće.
Gosp. Krizmanić navodi kako kao vijećnik i kao čovjek neće dozvoliti da se rad općine dovede u pitanje kao i materijalna prava djelatnika, jer sa svim djelatnicima ima dobru suradnju, a najveća zamjerka ide načelniku zbog ignoriranja vijeća i nesuradnje s vijećem, te sukladno tome smatra da se ova točka treba usvojiti.
Gđa, Savić Bajac slaže se s gosp. Krizmanićem, te navedenu točku daje na glasanje. 
Odluke je usvojena s 8 glasova ZA i dva glasa PROTIV.

Točka 4.
Različito
Gosp. Pavlović postavlja upit pročelniku kakve se sankcije mogu uvesti, odnosno sankcije smanjenja plaće načelniku i zamjeniku? Gosp. Ruksaj odgovara da vijeće donosi odluku o koeficijentima za dužnosnike, te se jedino tim načinom mogu smanjiti plaće. 
Gosp. Katić predlaže da se za iduće vijeće uvrsti točka vezana za smanjenje plaća načelniku i zamjeniku načelnika, odnosno odluka o izmjeni koeficijenata za načelnika i zamjenika načelnika.

Gosp. Ruskaj navodi kako je odluka o imenovanju povjerenstva za provedbu natječaja za zakup poljoprivrednog zemljišta u vlasništvu RH na području Općine Bogdanovci stupila na snagu, predlaže da se napravi radni sastanak sa novim povjerenstvom, kako bi se upoznali sa dosadašnjim radom povjerenstva, za činjeničnim stanjem, te kako bi im predali svu dosadašnju dokumentaciju, kako bi novo povjerenstvo moglo krenuti sa radom. 
Vijećnici se slažu s prijedlogom pročelnika, te će gosp. Krizmanić proslijediti kontakte novih članova povjerenstva pročelniku, kako bi mogao sazvati sastanak.

Za kraj gđa. Savić Bajac prenosi poziv načelnika za javnu tribinu koja će se održati u Bogdanovcima, u nedjelju 27.11.2022. s početkom u 19 sati, a vezano za temu pripajanja Općine Bogdanovci gradu Vukovaru.
Gosp. Katić postavlja upit da li se zna kada će javne tribine biti u ostala dva naselja? Opet navodi kako on kao član vijeća mjesnog odbora nije upoznat sa održavanje tribine u Bogdanovcima, te postavlja upit da li se zna tko će biti nazočan na tribini u Bogdanovcima. Gosp. Ruskaj odgovara kako pretpostavlja da će nazočan biti netko ispred županije, a da se tribine u ostala dva naselja planiraju do kraja godine. 
Gosp. Katić također navodi kako je javna tribina stavljena u nedjelju u 19 sati, a utakmica Hrvatske reprezentacije igra se u 17 sati, svi koji gledaju utakmicu u Vukovaru ili negdje dalje, neće moći prisustvovati navedenoj tribini, a očito je to namjera načelnika da što manje ljudi bude nazočno. 



Završeno u 20:30 sati.


Zapisničar						Predsjednica općinskog vijeća

